Norðurkóreskir bændur við vinnu á hrísgrjónaakri í Chongsan-ri í maí . Nordicphotos / AFP Stjórnvöld í Suður-Kóreu munu senda 50.000 tonn af hrísgrjónum til nágrannanna í Norður-Kóreu í gegnum Matvælaáætlun Sameinuðu þjóðanna ( WFP ) . Suðurkóreski miðillinn Yonhap greindi frá þessu í gær . Þetta er fyrsta matarsendingin frá árinu 2010 en þá sendi Suður-Kórea 5.000 tonn . „ Við búumst við því að þessi mataraðstoð verði komin til norðurkóresku þjóðarinnar eins fljótt og auðið er . Tímasetning og umfang framtíðaraðstoðar verður svo ákveðin með árangur þessarar sendingar í huga , “ var haft eftir Kim Yeon-chul sameiningarráðherra . Grjónin eru um 13,5 milljarða íslenskra króna virði . Kim sagði ólíklegt að einræðisríkið gæti nýtt grjónin í öðrum tilgangi en að fæða þjóðina þar sem erfitt myndi reynast að geyma þau til lengri tíma . Kínverjar tilkynntu fyrr í vikunni um sams konar gjöf . Xi Jinping forseti er sagður ætla að gefa Kim Jong-un , einræðisherra Norður-Kóreu , og þjóð hans 100.000 tonn af hrísgrjónum . Greint var frá því í kínverskum miðlum að Xi væri á leið til Norður-Kóreu í dag . Þessi aðstoð er til komin vegna ört minnkandi matvælaöryggis í hinu einangraða einræðisríki . Sendiherra Norður-Kóreu hjá Sameinuðu þjóðunum biðlaði til ríkja heims um aðstoð í febrúar vegna stöðunnar . Sagði útlit fyrir að brúa þyrfti 1,5 milljóna tonna bil á árinu . Þau 150.000 tonn sem Kína og Suður-Kórea senda nú hjálpa til við að brúa bilið . En eru að sögn Benjamins Silberstein , sérfræðings í málefnum Norður-Kóreu er heldur úti vefritinu North Korea Economy Watch , ekki nema plástur á sárið . Matvælastofnun Sameinuðu þjóðanna ( FAO ) varaði við því í febrúar síðastliðnum að það mætti eiga von á því að staðan yrði enn svartari . „ Ekki einungis vegna náttúruhamfara og veðurs heldur einnig skorts á ræktanlegu landi , takmarkaðs aðgengis að nútímalandbúnaðartækni og áburði . Vegna þessa er búist við því að matvælaöryggi minnki , sérstaklega á meðal þeirra allra viðkvæmustu , “ sagði í yfirlýsingu þá . Í maí bentu FAO og WFP svo á að norðurkóresk matarframleiðsla árið 2018 hefði verið sú minnsta frá því 2008 . Þar af leiðandi byggju tíu milljónir , eða fjörutíu prósent landsmanna , við sáran skort . Norðurkóreska ríkisfréttastofan KCNA hefur einnig flutt fréttir þar sem áhyggjum er lýst af ástandinu . Fyrr í mánuðinum var greint frá miklum þurrkum í Suður-Hwanghae-héraði , þar sem stór hluti hrísgrjónaræktar landsins fer fram . Ákvörðun Suður-Kóreustjórnar um að aðstoða , sem og að gefa um 400 milljónir króna til verkefna UNICEF í Norður-Kóreu , er þó ekki óumdeild . Samkvæmt Yonhap hafa andstæðingar þessa verkefnis sagt að verið sé að aðstoða ríki sem ógnar nágrönnum sínum , nú síðast með eldflaugatilraun í maí . Þá greindi Reuters frá því að andstæðingar óttist einnig að einræðisstjórn Kim nýti sendingarnar til þess að hagnast persónulega . Annar stór óvissuþáttur er sá að Matvælaáætlunin fær takmarkaðan aðgang að upplýsingum um raunverulega stöðu mála í Norður-Kóreu . Fyrrnefndur Silberstein hefur bent á að það sé ekki hægt að fullyrða að neyðarástand ríki nú , þótt allt bendi vissulega til þess . „ Þetta verður að breytast , WFP ætti að krefjast aðgangs að mörkuðum á eins mörgum svæðum og hægt er , eða að minnsta kosti heimsækja nokkra markaði í hverju héraði , “ skrifaði Silberstein í 38 North . Þá er einnig vert að benda á að Norður-Kórea sætir miklum viðskiptaþvingunum . Þær þvinganir banna ekki , samkvæmt Reuters , hjálparstarfsemi sem þessa . Hins vegar hafa stofnanir sem að slíku starfi standa bent á að þvinganirnar og bann Bandaríkjastjórnar við ferðalögum til Norður-Kóreu hafi áður komið í veg fyrir hjálparstarf . Fjallað var um þvinganirnar og matvælaöryggi í Norður-Kóreu í Washington Post í síðasta mánuði . Þar sagði að ábyrgðin á hungri landsmanna væri stjórnvalda í Pjongjang sem hefðu eytt umfram getu í kjarnorkuáætlun og her en vanrækt velferð landsmanna . Hazel Smith , prófessor í kóreskum fræðum , sagði í viðtali við miðilinn að Norður-Kórea gæti aftur á móti ekki framleitt matvæli án þess eldsneytis sem þarf til að knýja landbúnaðarvélar . Aðgangur að slíku eldsneyti væri mjög svo skertur með þvingunum .